Document ID: /roh_data/filtered/fineweb-2-filterrobots_roh.jsonl.gz/7675

La Litteratura fa LA FIN.
Tar ils cudeschs discurr’ins adina dal cumenzament: Quant impurtanta che l’emprima frasa saja. Quant impurtant ch’il cumenzament saja per ch’il cudesch ans tschiffia.
Però: Co statti cun la fin? Quant impurtanta è quella per in cudesch? Forsa gist uschè impurtanta, pertge ils ultims pleds pon anc lavagar in bun cudesch. Quai èn ils pleds, cun ils quals in cudesch ans lascha puspè ir. Ils pleds relevants per l’ultima storta, l’ultim gust, l’ultim’impressiun. Sch’ins arriva insumma fin a la fin …
Perquai ans deditgain nus en la Litteratura 39 a LA FIN. Betg mo a la fin dals cudeschs. Quai èn fins da luxus, la finala. Autras fins da noss dis èn pli virulentas. Pensain a la fin da las resursas natiralas sco il petroli u l’aua da baiver. A la fin dals guauds tropics e diversas spezias da flora e fauna. Quant ditg vai anc enFin la Terza Guerra mundiala? Tge capita suenter la fin da l’umanitad? Però vegni gea pretendì che mintga fin saja er in’entschatta per insatge nov. (Ma tgi di che quel «nov» saja lura meglier?)
La Litteratura 39 na tschertga dentant betg mo texts da gener apocaliptic. Fins per scriver surlonder datti anc autras. Ch’i saja lura davart la fin da noss dis, ils cunfins da l’univers, la fin dad in’amur, ils cunfins e la fin dal rumantsch, la fin da nossa pazienza, la fin da las reservas da l’AVS, davart il leger a fin, il scriver a fin, etc.: Nus essan persvadids che vus vegnias da transfurmar era quel tema en furma litterara.
Cura E forsa che la dumonda cardinala è: Tge è pli grev – cumenzar u finir?
Nus sperain che voss texts chattian ina fin. Nus prendain texts fictivs, istorgias curtas u lungas senza fin, essais u poesias. Sco adina han era texts libers dal tema principal plazza en la Litteratura. La FIN da redacziun è ils 31 da matg 2020.
Cordials salids da la redacziun da la Litteratura
Benedetto, Flavia e Silvana